Imtella' Jannar 8, 2021 Il-Pulizija kkonfermaw ma' TVM li Supretendent tal-Pulizija ġie sospiż wara li ttestja pożittiv għad-droga kokaina u bdew proċeduri kontrih quddiem il-Kummissjoni għas-Servizz Pubbliku. Il-Korp tal-Pulizija qed jipproponi wkoll tibdil fil-liġi biex f'każ li membru tal-Korp jirrifjuta li jagħmel it-test, il-Prim Ministru fuq rakkomandazzjoni tal-Kummissjoni għas-Servizz Pubbliku, ikun jista' jneħħi lill-uffiċjal. Is-Supretendent Maurice Curmi, li kien stazzjonat fl-għassa tar-Rabat Għawdex, jinsab sospiż wara li ftit tal-jiem ilu m'għaddiex minn test tossikoloġiku, li TVM jinsab infurmat li sarlu minn Assistent Kummissarju wara li persuna ġibdet l-attenzjoni tat-tmexxija tal-Korp li s-Sur Curmi allegatament kien qed jabbuża mid-droga kokaina. Għall-mistoqsijiet ta' TVM, kelliem għall-Korp tal-Pulizija ma żvelax l-isem tas-Sur Curmi iżda kkonferma li Supretendent ġie sospiż u issa se jidher quddiem il-Kummissjoni għas-Servizz Pubbliku għall-passi dixxiplinarji. Il-Korp qal li s-sena li għaddiet saru żewġ testijiet tossikoloġiċi fuq membri tal-Korp tal-Pulizija u dan l-aħħar il-Korp ppropona li l-liġi li tirregola l-Pulizija tiġi emendata biex jiddaħħal li kull membru tal-Korp tal-Pulizija jista' jintalab jagħmel test tossikoloġiku, kemm f'każ ta' suspett kif ukoll għall-għarrieda. Il-kelliem qal li l-emendi li qed jiġu proposti jagħtu s-saħħa lill-Prim Ministru li fuq rakkomandazzjoni tal-Kummissjoni għas-Servizz Pubbliku, jitneħħa uffiċjal tal-pulizija jekk jirriffjuta, mingħajr raġuni valida li jagħmel dan it-test. Intqal li din il-proposta hija parti mit-tiġdid li qiegħed iseħħ fi ħdan il-Korp tal-Pulizija mmexxi mill-Kummissarju Angelo Gafa li kemm-il darba stqarr li ma jittolera l-ebda abbuż jew użu ta' sustanzi illegali mill-membri tal-Korp.